Document ID: 32014R1376

EUROOPAN KESKUSPANKIN ASETUS (EU) N:o 1376/2014,
annettu 10 päivänä joulukuuta 2014,
vähimmäisvarantojen soveltamisesta annetun asetuksen (EY) N:o 1745/2003 (EKP/2003/9) muuttamisesta
(EKP/2014/52)
EUROOPAN KESKUSPANKIN NEUVOSTO, joka
ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 19.1 artiklan,
ottaa huomioon Euroopan keskuspankin soveltamista vähimmäisvarannoista 23 päivänä marraskuuta 1998 annetun neuvoston asetuksen (EY) N:o 2531/98 (1),
ottaa huomioon Euroopan keskuspankin valtuuksista määrätä seuraamuksia 23 päivänä marraskuuta 1998 annetun neuvoston asetuksen (EY) N:o 2532/98 (2),
sekä katsoo seuraavaa:
(1)
Euroopan keskuspankkijärjestelmän ja Euroopan keskuspankin perussäännön 19.1 artiklassa määrätään, että Euroopan keskuspankin (EKP) neuvosto voi vahvistaa vaadittujen vähimmäisvarantojen laskentaperustetta ja määräytymistä koskevat säännöt. Vähimmäisvarantojen soveltamista koskevista yksityiskohdista on säädetty Euroopan keskuspankin asetuksessa (EY) N:o 1745/2003 (EKP/2003/9) (3).
(2)
EKP:n neuvosto päätti 3 päivänä heinäkuuta 2014 muuttaa rahapoliittisten kokoustensa tiheyttä siten, että 1 päivästä tammikuuta 2015 näitä kokouksia pidetään joka neljännen viikon sijaan joka kuudes viikko. Samalla EKP:n neuvosto päätti vastaavasti pidentää vähimmäisvarantojen pitoajanjaksoja neljästä kuuteen viikkoon.
(3)
Asetuksen (EY) N:o 1745/2003 mukaan pitoajanjaksolla tarkoitetaan ajanjaksoa, jolta varantovelvoitteiden noudattaminen lasketaan ja jolloin vähimmäisvarantoja on pidettävä varantotileillä.
(4)
Pitoajanjaksojen pidentäminen ei sellaisten laitosten osalta, joita Euroopan keskuspankin asetuksen (EU) N:o 1071/2013 (EKP/2013/33) (4) mukaisesti koskee täysimääräinen tiedonantovelvollisuus, vaikuta pitoajanjakson aikana pidettävien vähimmäisvarantojen määrän laskemiseen. Tällaiset laitokset laskevat jatkossakin kunkin pitoajanjakson varantopohjan niiden asetuksen (EU) N:o 1071/2013 (EKP/2013/33) mukaisten tietojen perusteella, jotka koskevat kuukautta, joka oli kaksi kuukautta ennen pitoajanjakson alkamiskuukautta. Koska vuosineljännes kattaa jatkossa kaksi pitoajanjaksoa, pitoajanjakson pituuden muutos vaikuttaa vähimmäisvarantojen määrän laskemiseen sellaisten laitosten osalta, jotka asetuksen (EU) N:o 1071/2013 (EKP/2013/33) mukaan raportoivat tietoja neljännesvuosittain.
(5)
Tästä syystä asetusta (EY) N:o 1745/2003 (EKP/2003/9) olisi muutettava vastaavasti,
ON HYVÄKSYNYT TÄMÄN ASETUKSEN:
1 artikla
Muutokset
Muutetaan asetus (EY) N:o 1745/2003 (EKP/2003/9) seuraavasti:
1)
Korvataan 3 artiklan 4 kohta seuraavasti:
”4. Laitosten, joille on myönnetty Euroopan keskuspankin asetuksen EKP/1071/2013 (EKP/2013/33) (5) 9 artiklan 1 kohdan mukainen poikkeus (jäljempänä ’pieni luottolaitos’), varantopohja lasketaan kyseisessä asetuksessa olevan liitteessä III olevan 1 osan 4 kohdan mukaisesti ilmoitettujen vuosineljänneksen loppua koskevien tietojen perusteella kahdelle perättäiselle pitoajanjaksolle alkaen pitoajanjaksosta, joka alkaa vuosineljänneksen lopun jälkeisenä kolmantena kuukautena. Näiden laitosten on ilmoitettava vähimmäisvarantonsa 5 artiklan mukaisesti.
2)
Korvataan 7 artiklan 1 kohta seuraavasti:
”1. Pitoajanjakso alkaa sellaisen EKP:n neuvoston kokouksen, jona on tarkoitus tehdä arvio rahapolitiikan tilasta, jälkeisenä perusoperaatioiden maksujen suorituspäivänä, jollei EKP:n neuvosto päätä jäljempänä 2 kohdan mukaisesti muuttaa aikataulua. EKP:n johtokunta julkaisee pitoajanjaksoja koskevan aikataulun vähintään kolme kuukautta ennen kunkin kalenterivuoden alkamista. Aikataulu julkaistaan Euroopan unionin virallisessa lehdessä sekä EKP:n ja rahaliittoon osallistuvien kansallisten keskuspankkien verkkosivuilla.”
3)
Korvataan 3 artiklan 1 kohdassa, 3 artiklan 3 kohdassa, 4 artiklan 1 kohdassa, 5 artiklan 5 kohdassa, 10 artiklan 6 kohdassa, 11 artiklassa ja 13 a artiklan 1 kohdan b alakohdassa viittaus asetukseen (EY) N:o 2423/2001 (EKP/2001/13) viittauksella asetukseen (EU) N:o 1071/2013 (EKP/2013/33).
4)
Korvataan 5 artiklan 3 kohdassa ja 13 artiklan 4 kohdassa viittaus asetuksen (EY) N:o 2423/2001 (EKP/2001/13) 5 artiklaan viittauksella asetuksen (EU) N:o 1071/2013 (EKP/2013/33) 6 artiklaan.
5)
Korvataan 13 artiklan 2 kohdassa viittaus asetuksen (EY) N:o 2423/2001 (EKP/2001/13) liitteeseen II viittauksella asetuksen (EU) N:o 1071/2013 (EKP/2013/33) liitteeseen III.
2 artikla
Loppusäännös
Tämä asetus tulee voimaan sen julkaisemista Euroopan unionin virallisessa lehdessä seuraavana päivänä.
Tehty Frankfurt am Mainissa 10 päivänä joulukuuta 2014.

Labels: 2
4